KIRJALLINEN KYSYMYS P-2279/02 esittäjä(t): Carles-Alfred Gasòliba i Böhm (ELDR) komissiolle. Luonnollisten henkilöiden tuloveroa koskevan lain muuttaminen Espanjassa.



Virallinen lehti nro 242 E , 09/10/2003 s. 0016 - 0017



KIRJALLINEN KYSYMYS P-2279/02 esittäjä(t): Carles-Alfred Gasòliba i Böhm (ELDR) komissiolle (18. heinäkuuta 2002) Aihe: Luonnollisten henkilöiden tuloveroa koskevan lain muuttaminen Espanjassa Espanjan valtio julkaisi 5. kesäkuuta 2002 Espanjan parlamentin virallisessa lehdessä lakiesityksen luonnollisten henkilöiden tuloverotuksen osittaisesta uudistamisesta (tästä verotuksesta säädetään 9. joulukuuta 1998 annetulla lailla 40/1998) ja muiden Espanjassa sovellettavien veromääräysten uudistamisesta. Uudistuksen suunnitellaan tulevan voimaan 1. tammikuuta 2003. Kyseisen lain 77 artiklassa on kuvattu niihin luonnollisiin henkilöihin sovellettava verojärjestely, jotka saavat tuloja osallistumisesta yhteistä sijoitustoimintaa harjoittaviin yrityksiin niiden alkuperästä (espanjalainen tai ulkomaalainen) riippumatta. Espanjan hallituksen suunnittelemalla muutoksella myönnettäisiin veroetuja osuudenhaltijoille, jotka sijoittavat osuutensa uudelleen ei-yhtiömuotoisista yrityksistä muun tyyppisiin rahastoihin, jotka perustuvat osuuksien liikkeellelaskuihin. Näiden veroetujen ulkopuolelle jäävät ne uudelleensijoitukset, jotka tehdään yhtiömuotoisesta yrityksistä tai yhtiömuotoiseen yritykseen. Koska suurin osa Espanjassa toimivista yhtiömuotoisista yrityksistä on ulkomaalaisia, voidaanko katsoa, että uudistus estää vapaata kilpailua tai on muun tyyppistä Espanjan viranomaisten määräämää tosiasiallista protektionismia? Onko edellä kuvattu tapaus yhteisöjen tuomioistuimen asiassa C-398/95, SETTG, 5. kesäkuuta 1997 antaman ratkaisun mukainen ja noudattaako se EY:n perustamissopimuksen 49 artiklaa, jossa kielletään kaikenlaiset rajoitukset, jotka saattavat haitata palveluntarjoajan toimintaa kansallisuudesta riippumatta? Onko komissio tietoinen syrjinnästä, jota tämä muutos merkitsee Espanjassa kaupan pidettäville eurooppalaisille yhtiömuotoisille yhteissijoitusyrityksille? Uudistuksella Espanjan viranomaiset aikovat ottaa käyttöön verojärjestelyn, joka koskee espanjalaisten luonnollisen henkilöiden tekemiä uudelleensijoituksia muihin kuin yhtiömuotoisiin espanjalaisiin tai eurooppalaisiin yhteisrahoitusyrityksiin, joita on yhdenmukaistettu direktiivillä 85/611/ETY(1). (1) EYVL L 375, 31.12.1985, s. 3. Frits Bolkesteinin komission puolesta antama vastaus (2. lokakuuta 2002) Komissio on ottanut huomioon Espanjan kongressin tiedotteessa julkaistun lakiesityksen luonnollisten henkilöiden tuloverotuksen uudistamisesta (tästä verotuksesta säädetään 9. joulukuuta 1998 annetulla lailla 40/1998) ja muiden Espanjassa sovellettavien veromääräysten uudistamisesta. Arvopapereihin kohdistuvaa yhteistä sijoitustoimintaa harjoittavista yrityksistä 20. joulukuuta 1985 annettu neuvoston direktiivi 85/611/ETY sekä sen myöhemmät muutokset ei sisällä mitään arvopapereita koskevia verosäännöksiä oli niiden oikeudellinen muoto mikä tahansa (myös ilman oikeushenkilöä). Vaikka suora verotus kuuluu jäsenvaltioiden yksinomaiseen toimivaltaan, Euroopan yhteisöjen tuomioistuimen oikeuskäytännön mukaan jäsenvaltioiden on kuitenkin noudatettava yhteisön sääntöjä ja harjoitettava toimivaltaansa yhteisön lainsäädännön mukaisesti(1). Kuten arvoisa parlamentin jäsen huomauttaa, on olemassa vaara kilpailun rajoittamisesta ja jopa uudesta esteestä palveluiden vapaalle tarjonnalle koko unionissa, sillä yritykset voisivat kokea olevansa velvoitettuja muuttamaan oikeudellisen muotonsa rahastoksi voidakseen jatkaa toimintaansa Espanjassa kannattavasti(2), ja ne eivät voisi enää samanaikaisesti ottaa huomioon muiden jäsenvaltioiden sijoittajia. Näyttää myös olevan vaara, että yhtiömuotoisia ulkomaisia sijoitusyrityksiä syrjitään välillisesti. Komissio on jo ottanut yhteyttä Espanjan viranomaisiin kysyäkseen heiltä selvitystä syistä, jotka johtivat veronmaksajien erilaiseen verokohteluun riippuen veronmaksajan sijoituksista 'yhteisiin rahastoihin' (ilman oikeushenkilöä) tai 'sijoitusyrityksiin' (yhtiömuotoiset) neuvoston direktiivin 85/611/ETY 1 artiklan 2 tarkoittamassa merkityksessä. Jos viranomaisten vastaus ei poista epäilyjä siitä, ovatko uudet säännökset yhteisön lainsäädännön mukaisia (jos lakiesitys hyväksytään sellaisenaan), komissio voi toteuttaa tarvittavat toimenpiteet, joita sillä on käytettävissään Euroopan yhteisön perustamissopimuksen valvojana. (1) Asiat C-279/93 Schumacker, tuomio annettu 14. helmikuuta 1995, C-80/94 Wielockx tuomio annettu 11. elokuuta 1995, C-107/94 Asscher tuomio annettu 27. kesäkuuta 1996, C-250/95 Futura Participations tuomio annettu 15. toukokuuta 1997, C-250/95 Singer tuomio annettu 15. toukokuuta 1997, C-118/96 Safir tuomio annettu 28. huhtikuuta 1998, C-264/96 Imperial Chemical Industries tuomio annettu 16. heinäkuuta 1998, C-311/97 Royal Bank of Scotland tuomio annettu 29. huhtikuuta 1999, C-35/98 Verkooijen tuomio annettu 6. kesäkuuta 2000. (2) Asiat C-270/83 komissio v Ranska, tuomio annettu 28. tammikuuta 1986 ja C-398/95 SETTG, tuomio annettu 5. kesäkuuta 1997.